有哪些诗句是说明 从秋天进入冬天的？
**次虞仲房司马送秋韵**

 **宋-丁世昌**

自入秋光能几时，无端又赋别秋诗。

夜长月冷虫鸣急，天阔风高雁过迟。

三径黄花存旧节，半栏红叶堕残枝。

往来毕竟乘除法，何用年年宋玉悲。

 **送秋**

 **明-释函是**

风急烟销远岫开，长空只有雁归来。

青山久住忘人世，时爱松阴破绿苔。

 **送秋**

 **清-彭孙贻**

羁人秋思绕天涯，一夜林霜落戌笳。

过岭雪猿啼古岳，开篱黄叶满贫家。

二陵残日收禾黍，独客孤村数暮鸦。

从此寒庐掩愁卧，葛巾风霰待梅花。

 **送秋**

 **清-刘绎**

几度盼秋秋不到，秋来秋去更情殷。

旱晴一雨才三日，天气新霜未十分。

疏叶淡黄欺夕照，微风飞白漾轻云。

从来志士嗟长夜，悔不乘时早树勋。

 **卜算子-暗里送秋光**

 **清-陆求可**

暗里送秋光，不管愁人怕。

偶向梧桐树底行，一叶当头下。

风起小池寒，露湿莲房卸。

引勤当年旧性情，无数悲秋话。

 **洞仙歌 送秋**

 **清-阮恩滦**

青林红树，几日霜风警。才说悲秋又秋尽。

想金焦两点，瘦却愁蛾无限恨。殆比送春更甚。

寒云催雁阵。雁去无声，碧汉迢迢夜清迥。

楚客赋情疏，摇落江蓠，忍重忆、故园风景。

到此际、匆匆苦难留，问有酒盈樽，可能消领。

 **蝶恋花-送秋**

 **近现代-刘蘅**

帘幕新寒笼薄雾。

怕捡吴棉，镇日烘兰炷。

篱菊欲留秋小住。霜风不肯容庭树。

秋去应知何处去。

啼雁声中，黯黯云边路。

无限芦花江水暮。愁多莫向衡阳度。

 **渔家傲-澳门送秋，携谷儿登新园**

 **近现代-陈洵**

梦里关河凭讯雁。社余日日催归燕。

迟节晚花犹喜健。霜容倩。

锦屏鸳枕新装遍。

把酒西风谁与劝。登临客恨逢多难。

此度送秋情不浅。秋去远。

伤心行路休回面。

 **水龙吟-送秋**

 **近现代-郑文焯**

故国从此无花，可怜秋尽谁家苑。

连城江气，伤心一白，飞蓬梦远。

鹤老云孤，虫悽天瘦，岁寒空恋。

怪西风容易，者般摇落，争留待东风转。

不信江南肠断，放哀歌、楚声先变。

山川犹是，英雄安在，登临恨晚。

野戍残燐，江烽危照，苍茫望眼。

但愁波，到海何人，借与快并刀剪。

 **念奴娇-送秋**

 **近现代-赵熙**

秋光告别，便晓钟交代，一杵新冬。

略似阳关三进酒，天涯寒士途穷。

萤火长门，蛛丝团扇，三十六离宫。

并无馀地，一声南雁愁中。

白帝归向何方，欲留不得，如梦杳无踪。

不信有情天不老，鍊成顽石鸿濛。

万念如潮，五更吹角，黄叶下西风。

河梁枕上，闻鸡漫蹴司空。